ועדת המשנה לבחינת כשלים בצרכנות, כנסת 24, פרוטוקול מספר 4, 2022-06-19 13:04

לימור מגן תלם: שלום וצהריים טובים לכולם, אני שמחה לראות את כל מי שהגיע, ואת מי שהצטרף אלינו בזום.

לימור מגן תלם: אני מתכבדת לפתוח את ישיבת ועדת המשנה של ועדת הכלכלה, הוועדה לבחינת כשלים בצרכנות.

לימור מגן תלם: כשהנושא הוא בעצם אחריות, שירות וזמינות חלפים לאחר מכירת מוצרים אלקטרוניים.

לימור מגן תלם: זה נושא שהתקבלו לגביו המון המון תלונות במועצה לצרכנות.

לימור מגן תלם: שוק המוצרים האלקטרוניים הוא רחב, הוא נוגע במוצרים רבים, הוא בעייתי לצרכן, וגם לסביבה.

לימור מגן תלם: השוק למעשה מייטיב עם החברות ביחס לצרכן.

לימור מגן תלם: הצרכנים למעשה הם קהל שבוי.

לימור מגן תלם: הם תלויים בספקי המוצרים, באספקת שירות, תיקון וחלפים.

לימור מגן תלם: מדי שנה נרשמות תלונות רבות, המלמדות על פגיעה צרכנית, אם באספקת מוצרים לקויים, בהתנערות החברות מתנאי האחריות, הטעייה במחיר ובמהות השירות, באיכות השירות, או בהשפעה הבלתי הוגנת על אזרחים ותיקים.

לימור מגן תלם: ברקע, חסרה תחרות בשוק, וכך לספקים יש את היכולת לספק לצרכן שירות תיקון, או חלקי חילוף, במחירים גבוהים.

לימור מגן תלם: כך למשל עלות תיקון מקרר, מכונת כביסה או מסך לפלאפון מגיע לעשרות אחוזים משווי המוצרים החדשים.

לימור מגן תלם: במצב הזה לצרכן עומדות למעשה שתי ברירות רעות: לפנות לתיקון מוצרים בעלות גבוהה, או לרכוש מוצר חדש בעלות גבוהה יותר.

לימור מגן תלם: כאשר זהו המצב, מכיוון שהתיקון אינו משתלם ביחס לעלות של רכישת מוצר חדש, כי התיקון פשוט כל כך יקר, הצרכנים מעדיפים לקנות מוצרים חדשים, כשאין להם למעשה שום צורך אמיתי.

לימור מגן תלם: מי מאיתנו לא חווה את זה.

לימור מגן תלם: אני באופן אישי חוויתי את זה השבוע כשהייתי צריכה לתקן פלאפון שהלך לו המסך, והתיקון של מסך הפלאפון היה כמעט בעלות של פלאפון חדש.

לימור מגן תלם: למעשה מדובר כאן בכשל צרכני משמעותי ופגיעה בציבור הצרכנים .

לימור מגן תלם: פה אני באמת חייבת להדגיש ולהתייחס לאוכלוסיית האזרחים הוותיקים, לאוכלוסייה המבוגרת, לאוכלוסיית הקשישים, שהיא אוכלוסיה שמאוד מאוד נפגעת מכל הסוגיה הזו.

לימור מגן תלם: אני חייבת לציין שראיתי על זה כתבה בערוץ 12, על עושק קשישים בנושא ביטוחים על מוצרים.

לימור מגן תלם: למעשה ביטוחים על תיקון של מוצרים.

לימור מגן תלם: אני הזדעזעתי וממש כאבתי, פשוט ראיתי את הכתבה וכאבתי על הנושא הזה.

לימור מגן תלם: ממש אוכולסיות חלשות שנפגעות מהסוגייה הזו.

לימור מגן תלם: ובגלל שיצרנים לא מספקים חלקי חילוף ושירותי תיקונים, האוכלוסיות המבוגרות למעשה נאלצות לרכוש ביטוחים לתיקון מכשירים חשמליים, כמו מכונת כביסה, מייבש, מקרר.

לימור מגן תלם: ופה בעצם האוכלוסייה המבוגרת הם נעשים לקוח שבוי.

לימור מגן תלם: מנצלים אותם, עושקים אותם, מטעים אותם.

לימור מגן תלם: וגורמים להם לרכוש ביטוחים מיותרים ולא יעילים.

לימור מגן תלם: לכשל הצרכני הזה יש גם מחיר סביבתי.

לימור מגן תלם: הזריקה של המוצרים עלולה ליצור פסולת רעילה, שתסכן את בריאות הציבור.

לימור מגן תלם: כמו כן להגברת הייצור הנלווית להשלכת מוצרים יש השפעה על זיהום הסביבה.

לימור מגן תלם: לכן לנו כחברה צריך להיות אינטרס לגרום לכך ששירות תיקון וחלקי חילוף למוצרים יהיה כדאי לצרכן.

לימור מגן תלם: כדי לגרום לכך, באיחוד האירופי נכנס לתוקף חוק שנקרא הזכות לתיקון.

לימור מגן תלם: הוא מחייב את הספקים לספק חלקי חילוף, בזמן סביר ובמחיר אטרקטיבי.

לימור מגן תלם: ליידע את הצרכן על אורח חיים משוער של המוצר עצמו, וליקויים שעלולים לקרות למוצר.

לימור מגן תלם: גם בארצות הברית הנגשת שירות התיקונים עוגנה בחקיקה בכעשרים מדינות.

לימור מגן תלם: היא נוגעת כמעט בכל המוצרים השימושיים בחיי היומיום, גם בתחום הרפואי, בעקבות משבר הקורונה הומצאה הזכות לתיקון תשתיות רפואיות קריטיות.

לימור מגן תלם: ההגנה למעשה מוענקת במספר דרכים.

לימור מגן תלם: או הטלת חובה על יצרנים לחשוף מידע שיאפשר לצרכן לבצע את התיקונים בעצמו.

לימור מגן תלם: או הטלת חובה על היצרנים להבטיח זמינות של חלקי חילוף, ואיסור על היצרן לכפות חוזה המחייב צרכנים לתקן מוצר אצל ספקים מורשים בלבד.

לימור מגן תלם: מה שאני רוצה לומר פה שלצעדי החקיקה האלה יש מספר יתרונות העצמת הכוח של הצרכן, הורדת מחירים וצמצום פערים חברתיים, צמצום זיהום סביבתי ופיתוח תחרות בשוק.

לימור מגן תלם: אני חושבת שזה אפשרי גם בישראל, ואני ארצה כמובן לשמוע פה את המשתתפים.

לימור מגן תלם: בסופו של דבר אני חושבת שאנחנו נצטרך לדרוש מהחברות לשקף לצרכן את אורך חיי המוצר.

לימור מגן תלם: ולשקף לצרכן את מחירי חלקי החילוף, במעמד הקנייה, וכמובן סנקציות על חברות שמציעות שירותי ביטוח תיקונים בגין הטעייה צרכנית.

לימור מגן תלם: ואני מאוד מקווה שנצא היום עם בשורות לצרכנים, ואני רוצה לשמוע התייחסויות, ואני רוצה להתחיל עם המועצה לצרכנות, עם היועצת המשפטית הדס יעקובסון, בבקשה.

הדס יעקובסון: אני רוצה לתקן, אני לא היועצת המשפטית, אני מנהלת הרגולציה של המועצה.

הדס יעקובסון: קודם כל אני מודה לגבירתי על הדיון.

הדס יעקובסון: אכן אנחנו רואים את התופעה של העוולות הצרכניות שמתרחשות בנושא הזה, של אחריות ושירות לאחר המכירה.

הדס יעקובסון: זה מתחיל מהדברים הפשוטים ביותר.

הדס יעקובסון: מהעובדה שבאמת יש לנו הגנה נורא יפה, שנותנות לנו התקנות מייד כשאנחנו קונים את המוצר.

הדס יעקובסון: יש גם מועדים קבועים בדין.

הדס יעקובסון: זה עובד בצורה מאוד יפה.

הדס יעקובסון: ובעצם בתום השנה אנחנו נותרנו לעצמנו.

הדס יעקובסון: ואנחנו רואים, בייחוד כשמדובר, גם באוכלוסיות חלשות, אבל גם במוצרים שמאוד מאוד קשה להסתדר בלעדיהם, כמו מקרר או מכונת כביסה, שאנחנו נשארים בעצם כמעט נטולי פתרונות.

הדס יעקובסון: לתוך הואקום הזה באמת נכנסות אותן חברות שרוצות לתת לנו את הבטחון שלא נישאר בלי מקרר מתפקד לאורך זמן, ולא נצטרך לשלם הון על חלפים, והן באמת מבצעות לעתים דברים שחורגים אפילו מעבר לעוולה הצרכנית.

לימור מגן תלם: תפרטי פה באמת לגבי הנקודה הזו.

לימור מגן תלם: בעיקר לגבי האוכלוסיות המוחלשות, האוכלוסיות המבוגרות, הקשישים, שבאמת יש שם עושק נוראי בתחום הזה.

הדס יעקובסון: אני אתן דוגמא אחת, היא משקפת את הכל.

הדס יעקובסון: הגיע אלינו צרכן, אדם בן תשעים ושתיים, שהתקלקל לו המקרר, והוא רכש מבעוד מועד שירות תיקונים.

הדס יעקובסון: זה לא ביטוח, זה רק נקרא ביטוח.

הדס יעקובסון: אין על זה פיקוח של המפקח על הביטוח כמובן.

לימור מגן תלם: חשוב להבין, כי הם באמת חושבים שזה איזה שהוא ביטוח, כשהם רוכשים את זה, מציגים להם את זה שזה מעין ביטוח לתיקון, אבל בעצם זה פשוט שירות לתיקון.

הדס יעקובסון: נכון, ואותו אדון שילם במשך שנים ארוכות, כל חודש, עבור אותו הסכם שירות תיקונים, כשהוא נתקל באותה בעיה, והמקרר שווק חיים, הוא פנה לאותה חברה.

הדס יעקובסון: מעבר לזה שהיה כמובן בלתי אפשרי לתפוס אותה, לכשהוא תפס אותה הגיע אליו טכנאי, שגבה אם אני לא טועה שלוש מאות שקל על ביקור הטכנאי, או מאתיים חמישים שקל על ביקור הטכנאי, אמר לו שהחלפים יעלו עוד ארבע מאות שקלים.

הדס יעקובסון: זה לא היה החלק הנכון, המקרר לא תוקן, וכן הלאה.

הדס יעקובסון: בינתיים רק נגבו תשלומים, כך שלא כל כך ברור מה היה הסכם השירות ומה הוא כיסה.

הדס יעקובסון: מיותר לציין שבסוף התהליך המקרר נשאר תקול.

הדס יעקובסון: אז הוא שילם כמעט אלף חמש מאות שקל, לא קיבל שירות תיקונים, שילם על אותו הסכם שירות במשך שנים לפני ואחרי, ונותר ללא פתרון וללא מקרר באמצע אוגוסט.

הדס יעקובסון: התופעה הזאת חוזרת על עצמה במגוון וריאציות.

הדס יעקובסון: אבל כשאתה רואה את זה אצל איש כל כך מבוגר, בכזאת מצוקה, חוסר האונים הוא פשוט נורא.

הדס יעקובסון: ופה אנחנו רואים שיש איזה שהוא כשל.

הדס יעקובסון: כי אנחנו כן מודעים לזה שאי אפשר לקבוע אחריות אינסופית, ואי אפשר לספק שירותי חלקי חילוף לנצח, כי הנושא הוא מורכב, ויש פה עניינים של תחרות, ויש פה עניינים של קידמה טכנולוגית, ומוצרים שמשתנים כל הזמן.

הדס יעקובסון: אבל אנחנו גם חושבים שאין דין טוסטר כדין מקרר.

הדס יעקובסון: ולכן זה כן דורש איזו שהיא מחשבה, וכן לחשוב איך אנחנו מגנים על אותן האוכלוסיות, ובעצם על כולנו, דקה אחרי שמסתיימת לנו האחריות.

הדס יעקובסון: גם בשבילנו, גם בשביל הסביבה, ואני חושבת שאפשר למצוא לזה פתרונות.

לימור מגן תלם: על כמה תלונות בערך מדובר?

לימור מגן תלם: בואי נחלק את זה רגע לשני נושאים.

לימור מגן תלם: נושא ראשון בכלל תלונות, על כך שהקשישים, אני קוראת לזה ממש עושק הקשישים, קשישים שבאמת מכרו להם מעין ביטוח שירות תיקונים, וכשהם נזקקו להפעיל את זה הם למעשה חלקם גילו שעבדו עליהם, חלקם גילו שממש עשקו אותם.

לימור מגן תלם: על כמה תלונות בתחום הזה מדובר בערך?

הדס יעקובסון: אנחנו מדברים על אלפי תלונות.

הדס יעקובסון: אנחנו מדברים, אם נגיד אנחנו לוקחים מ-2019, אמצע 2019, אנחנו מדברים על למעלה מאלף תלונות, ואנחנו מזכירים שהמועצה בסופו של דבר מי שפונה אלינו זה קצה קצהו של הקרחון.

הדס יעקובסון: רוב האנשים לא ממלאים טופס ופונים, רוב האנשים פשוט סופגים.

לימור מגן תלם: זה מספר מאוד מאוד גבוה.

אורי מקלב: במילה אחת בהקשר הזה, זה שאין לנו בטחון צרכני במדינת ישראל זה אנחנו כולנו חשים, לא צריך להיות קשיש בן 92, גם יכול להיות צעיר בן שלושים ושתיים.

לימור מגן תלם: אני פתחתי, פשוט לא היית בדברי הפתיחה, אמרו שיש למעשה שני דברים שאנחנו מדברים עליהם.

לימור מגן תלם: פעם אחת זה באמת עושק הקשישים בכל מה שקשור למכירת ביטוחים ושירותי תיקון, ופעם אחת בכלל זה שהמכשירים מתקלקלים מאוד מהר, אנחנו לא יודעים מה הזמן מדף כשאנחנו קונים, ואז למעשה אנחנו נאלצים לקנות מוצרים חדשים.

לימור מגן תלם: זה כמובן נכון לרוב גיל.

אורי מקלב: ועל פי רוב נשברים דווקא חלקי הפלסטיק, או חלקים כאלה שאומרים לך שעל זה אין לך אחריות,

לימור מגן תלם: כמו מסך מגן, שאנחנו נאלצתי השבוע לתקן, והוא עלה לי כמעט כמו פלאפון שלם.

אורי מקלב: ועוד דברים בסגנון כזה.

אורי מקלב: ואחרי זה אנחנו גם מגיעים ככה כמו שאת אמרת, זה מתחיל בהמתנה ארוכה בכלל עד שעונים לך, ואחרי שעונים אומרים בעוד חמישה ימים, שלושה ימים, בסוף השבוע.

אורי מקלב: איך אדם מסתדר בלי מקרר, איך הוא מסתדר בלי מכונת כביסה.

אורי מקלב: כשמדובר על משפחה ודאי וילדים, השלושה ימי עבודה, שני ימי עבודה, ושעות לחכות.

אורי מקלב: וסיפור שלם, כולל כאלה שיש להם ביטוחים כאלה, כולל כאלה שיש להם אחריות.

אורי מקלב: והדבר הזה חוזר על עצמו, ואני רוצה להגיד לך, אני ראיתי לאחרונה, אפילו גם מול בזק.

אורי מקלב: מה שלא היה פעם, חשבתי שהיא חברה יותר אמינה.

אורי מקלב: גם כן, חוזרים, שולחים טכנאים שלא מגלים, לא מזהים, חוזרים על עצמם, אומרים לך דברים שאין קשר בין אחד לשני.

אורי מקלב: רמת הטיפול בעניין הזה.

אורי מקלב: אני חושב שהדרך היחידה, כפי שאמרנו, היא באמת בעניין הזה לעשות סוג אכיפה, מסגנון יצאת צדיק.

אורי מקלב: דהיינו קשה מאוד לדעת, לתת הרחבה, ועוד הרחבה, ואנחנו כבר ראינו, הרחבות הרחבות, וכשמגיע המבחן המעשי אי אפשר.

אורי מקלב: לתת כמה דברים בסיסיים.

אורי מקלב: קודם כל אחד שבא, כשאתה מקבל מכונת כביסה, יש איסור מוחלט להציע לך עוד דברים.

אורי מקלב: מכונת הכביסה האחרונה שקיבלנו – הוא לא מדבר איתך, הוא לא מדריך.

אורי מקלב: הוא רק מנסה למכור לך את המוצר הזה בארבע מאות שקל, שבהפסקות חשמל, שאתה בכל חנות חומרי בניין משיג את אותו מוצר בארבעים שקלים או שלושים וחמישה שקלים, אותו מוצר שהוא מציע לך את זה בשלוש מאות שקל.

אורי מקלב: הוא לא מתדרך, הוא לא מתייחס, הוא רק מנסה למכור לך עוד מוצר, נגד אבנית וכו'.

אורי מקלב: יש איסור להציע בזמן, אתה טכנאי, תפקידך רק להפעיל את המכונה, רק להדריך אותה, ובלי למכור שום מוצר אחר.

אורי מקלב: אני חושב שהמסקנה שאני קיבלתי לעצמי, מתוך שנים התעסקות עם זה, מתוך פניות ציבור רבות, המועצה לצרכנות גם אולי מתוך זה שהיא כבר עייפה, אנשים שפונים למועצה לצרכנות כבר גם התייאשו.

אורי מקלב: אנחנו מכירים את הבעיה.

אורי מקלב: לעשות פשוט בתוך החוק כוח, כשיש ביקורת, וכשאדם נופל.

אורי מקלב: קנסות גבוהים, חברה שנותנת שירות.

אורי מקלב: הפיקוח שנעשה באוטובוסים אם נעשה, מודל כזה.

אורי מקלב: אתה עולה כמבקר, כאזרח תמים, מזמין את החברה, אני ככה וככה.

אורי מקלב: זה נכון שזה קשה, אבל הזכות הזאת, להתגבר על זה, אנשים שבאמת יש להם את הביטוחים, החוק יאפשר למישהו להיות מבוטח, לקחת צרכנים, מודלים מסויימים, להגיד שאזרחים שירצו לשתף פעולה, ולקרוא להם ולראות האם באמת קיבל שרות, תוך כמה זמן, האם באמת תוקן, האם קיבלתי את מה שאני צריך לקבל.

אורי מקלב: ואז חברה שתיפול בדבר הזה הקנסות יהיו קנסות כבדים מאוד, כך שבאמת יהיה גורם מרתיע מאוד.

לימור מגן תלם: כלומר להכניס בחקיקה קנסות, ולעשות אכיפה.

אורי מקלב: כן, אכיפה כזאת.

אורי מקלב: לגרום באמת להרתעה, ופרסום הדבר.

אורי מקלב: אני חושב שזה ייתן איזה סוג אחר של טיפול, מה שאנחנו מנסים לעשות בהגנת הצרכן.

לימור מגן תלם: אני מסכימה לגמרי עם הדברים של ח"כ מקלב.

לימור מגן תלם: אני רוצה לשאול אותך, הדס, דיברנו קודם על זה שיש אלפי תלונות בנושא של העושק קשישים, על השירות של ביטוחים לתיקונים.

לימור מגן תלם: ואני רוצה לשאול אותך, מה הסנקציות שאתם בעצם מפעילים היום, כשאתם מקבלים כזו תלונה מקשיש, על עושק הקשישים.

הדס יעקובסון: המועצה לצרכנות דרך חברה ממשלתית היא לא מפעילה סנקציות מנהליות, היא בעצם פועלת אל מול החברה בשביל להשיג את הכסף לצרכן.

הדס יעקובסון: אני חייבת להגיד שמרבית החברות, שוב, אנחנו לא מדברים על מאות אחוזים, אבל למעלה משבעים וחמישה, שמונים אחוז, בדרך כלל אחרי התערבות שלנו, ודין ודברים, ולא מעט עבודה, אנחנו מצליחים להשיג לצרכן את מה שהיה מגיע לו מלכתחילה, והוא לא היה צריך לעבור את כל מסע הייסורים הזה.

הדס יעקובסון: אבל זה לא עוזר לצרכן הבא.

הדס יעקובסון: זאת אומרת אנחנו כן מצליחים לסייע לו במקום הספציפי, אנחנו כן מסייעים לו גם בהגשה של כתבי תביעה לתביעות קטנות, ולפעמים גם מלווים אותו בהליך.

הדס יעקובסון: אנחנו כן שוקלים להגיש תביעה קבוצתית כנגד חלק מהחברות.

הדס יעקובסון: אבל מדובר בסנקציות אזרחיות ובהסדרה אזרחית של הנושא.

הדס יעקובסון: לא בסנקציה מנהלתית.

לימור מגן תלם: כלומר היום אין למעשה שום אפשרות להטיל קנסות על החברות האלה.

לימור מגן תלם: הרשות להגנת הצרכן, יש היום קנסות?

ענת בן עזרא: אני רוצה רגע לעשות איזו שהיא חלוקה בנושא של תקנות אחריות, שזה בעצם כמו שאת אומרת בשנה הראשונה שבעצם יש לי אחריות וחייבים לתת לי את החלפים גם לאחר מכן, זה תלוי במוצר.

ענת בן עזרא: לבין "הביטוחים" במרכאות, שזה שירותי תיקונים, זאת אומרת הפרדה.

ענת בן עזרא: גם על זה וגם על זה יש לנו עשרות תיקים, התופעה הזו של ביטוחים של מוצרי חשמל זו תופעה שאנחנו מכירים אותה.

ענת בן עזרא: אנחנו גם נתנו עיצומים על בערך כשבעה שמונה מיליון שקלים.

ענת בן עזרא: יש לנו עכשיו המון תיקים שיושבים על השולחן, חלקם ממש לפני הטלת עיצום וחלקם ממש כרגע בחקירות.

ענת בן עזרא: אנחנו מכירים את החברות.

ענת בן עזרא: אני מגיבה רק למה שאמרה המועצה, אנחנו לא מסתמכים רק על פניות.

לימור מגן תלם: אתם עושים אכיפה?

ענת בן עזרא: אנחנו לגמרי עושים אכיפה, לגמרי עושים אכיפה יזומה.

ענת בן עזרא: המודיעין שלנו עובד.

ענת בן עזרא: כי החברות האלו, לא תמיד אנשים יודעים שהם יכולים לפנות, גם קשה להם, מדובר באנשים מבוגרים, אוכלוסייה מוחלשת.

ענת בן עזרא: ולכן אנחנו מאתרים את החברות האלו ואנחנו עושים איזו שהיא בדיקת מודיעין, כדי לראות איפה יש.

ענת בן עזרא: אנחנו מאתרים את הרשתות החברתיות, הרבה פעמים אתה שומע גם ברשתות החברתיות, אחד מדבר על אבא שלו, על סבא שלו.

ענת בן עזרא: ולכן המודיעין צריך לעבוד, ועובד קשה כדי להביא לנו את המידע.

ענת בן עזרא: ויש גם את הפניות שאנחנו מקבלים ואנחנו כמובן גם מבקשים אותן מהמועצה ומקבלים אותן, ועל סמך זה אנחנו פשוט מבצעים אכיפה.

ענת בן עזרא: וכן יש לנו את זה על השולחן.

אורי מקלב: אני לא אתווכח איתך, אבל מבחן התוצאה הוא לא מעודד.

ענת בן עזרא: אז אני רוצה כן להעיר, הנושא הזה של שירותי תיקונים, ב-2016 הוא באמת תפס תאוצה יחד עם עוקץ הקשישים, ואכפנו שם, ונתנו מכה קשה.

ענת בן עזרא: כל הנושא של עוקץ הקשישים עצמו, של המכירות בטלמרקטינג ירד, הביטוחים האלו טיפה היתה ירידה, ועכשיו אנחנו רואים הרמת ראש, ולכן הרשות להגנת הצרכן, ברגע שאנחנו מזהים את העניין של ההרמת ראש, אנחנו ממש נכנסים לפעולה.

ענת בן עזרא: אני רוצה רק להגיד שאנחנו עובדים מאוד קשה על מנת למגר את התופעה, אבל צריך להבין שיש לנו כוח אדם מוגבל.

ענת בן עזרא: אנחנו כמעט שבעים אחוז מהעבודה שלנו, אנחנו עושים בעניין של העוקץ, שזה חלק ממנו.

ענת בן עזרא: העוקץ הפיננסי, עוקץ הקשישים אם תקראו לזה.

ענת בן עזרא: אבל זה לא מספיק כדי למגר את התופעה.

ענת בן עזרא: התופעה צריכה להיות ממוגרת במכה, וצריך עוד כוח אדם שיאכוף.

ענת בן עזרא: אנחנו עושים את כל מה שאנחנו יכולים, אנחנו עושים המון.

לימור מגן תלם: מה הסדר גודל של קנס על חברה כזו, שמסתבר שהיא הונתה קשיש?

ענת בן עזרא: זה תלוי בכמה הפרות יש.

ענת בן עזרא: יש שם גם על הטעיה, יש גם על אי ביטול, זאת אומרת אתה רוצה לבטל אבל לא יכול.

ענת בן עזרא: גם על השפעה בלתי הוגנת, שמתקשרים, ומבקשים ממך, ולוחצים עליך, ואתה אומר אני לא רוצה.

ענת בן עזרא: זה יכול להגיע למיליונים.

ענת בן עזרא: זה מאוד תלוי כמה אנשים.

אורי מקלב: תוכלו להעביר לוועדה נתונים?

אורי מקלב: את אומרת עושים עושים, זה בסדר.

ענת בן עזרא: מדובר על שבעה מיליון שקלים, מדובר על עשרות תיקים שאנחנו השתנו, וישנם עוד עשרות תיקים שעומדים על השולחן כרגע.

ענת בן עזרא: חלקם ממש עומדים לפני עיצומים, וחלקם נמצאים כרגע בחקירה.

לימור מגן תלם: אני רוצה להמשיך את הקו של חבר הכנסת מקלב.

לימור מגן תלם: כמה כוח אדם יש לכם שמתעסק עם החקירות האלה?

ענת בן עזרא: הרשות להגנת הצרכן מתעסקת בהמון תחומים.

ענת בן עזרא: אני רוצה רגע שתבינו, הרשות להגנת הצרכן לא מחלקת את החוקרים שלה למי מתעסק רק בזה או רק בזה.

ענת בן עזרא: מדובר על חוקרים, יש לנו בסביבות העשרים ושמונה חוקרים, שמתעסקים בחוק הגנת הצרכן.

ענת בן עזרא: חוק הגנת הצרכן רחב, ויש המון המון סוגיות שיש לטפל בהן.

ענת בן עזרא: כמובן שאנחנו שמים דגש, ובראש סדר העדיפויות שלנו זה כל הנושא של העוקץ, כולל הביטוחים על מוצרי חשמל.

ענת בן עזרא: אבל צריך להבין, חוק הגנת הצרכן, והנושאים שעומדים על השולחן, ואני בטוחה שאת כחברת כנסת, יושבת הראש, יודעת את זה, אנחנו דנים על כל הסוגיות.

ענת בן עזרא: יש המון סוגיות שהן גם בפגיעה בקשישים, גם באוכלוסיות מוחלשות.

ענת בן עזרא: וצריך לתת לזה מענה.

ענת בן עזרא: צריך להבין שאנחנו צריכים לתת מענה לכל הבעיות שקיימות.

ענת בן עזרא: אני לא אומרת שאנחנו יכולים לעשות את הכל, אבל גם בסדרי העדיפויות שלנו יש המון נושאים שהיינו רוצים לטפל בהם, שנפגעים אנשים מוחלשים, ושאנחנו פשוט לא מגיעים אליהם.

לימור מגן תלם: אני אתייחס בדברי הסיכום שלי לכל הנתונים שאני אבקש שאתם תמציאו לוועדה.

לימור מגן תלם: אבל אני רוצה עכשיו לשאול אותך, התייחסות לגבי הנושא, עכשיו דיברנו על העושק קשישים, שלמעשה נוצר כתוצאה מזה שהדברים מתקלקלים אחרי שנה, וחלקי חילוף מאוד יקרים, ולכן הם נאלצים או לעשות ביטוח תיקונים או לרכוש מוצרים חדשים.

לימור מגן תלם: אבל אני רוצה למעשה התייחסות שלך לעניין של האפשרות, כמו שהיה בחו"ל, בעצם לדרוש מהיצרן להעריך, לתת מראש שיקוף לצרכן של אורך החיים של המוצר.

לימור מגן תלם: אני רוצה לשמוע גם את העמדה שלכם לעניין הזה, וגם של המועצה לצרכנות.

לימור מגן תלם: כי היום זה מתחיל לתפוס תאוצה בעולם, גם באירופה, גם בארצות הברית.

לימור מגן תלם: בארץ זה לא קיים, ואני רוצה לשמוע את העמדה שלכם, כתוצאה ממה שאתם למעשה שומעים מתלונות.

ענת בן עזרא: אז אני אגיד לך משהו, אני לא חושבת שאני יכולה עכשיו לבוא ולהגיד את העמדה שלי, אם אני לא עושה איזו שהיא בדיקה מעמיקה מה העלות שיש לזה.

ענת בן עזרא: אתם מבינים שדברים כאלה.

לימור מגן תלם: כמה תלונות יש לכם?

ענת בן עזרא: על הנושא הזה קיבלנו חמשת אלפים פניות, בשנה האחרונה קיבלנו כמעט אלף פניות.

ענת בן עזרא: והחמשת אלפים מ-2019 עד היום.

ענת בן עזרא: כאשר אני רוצה רגע להגיד שחלקם גם מתלוננים על מה שקורה אחרי.

ענת בן עזרא: עכשיו החוק לא באמת נותן לך איזה שהוא מענה, ולכן אלפיים מתוכן, שהם בעצם האלפיים שמצאנו שיש כאן הפרה על החוק, הועברו לחקירה.

לימור מגן תלם: אז מתוך חמשת אלפים פניות אלפיים הועברו.

לימור מגן תלם: אני דיברתי דווקא לא על העוקץ.

לימור מגן תלם: לגבי העוקץ הם דיברו שגם יש אלפי פניות, ועכשיו שאלתי, ברגע שחולפת שנה ואין אחריות ואנשים צריכים לתקן את המוצרים והם נתקעים בלי חלקי חילוף, או עם דרישה מאוד מאוד גבוהה לעלות של החלקי חילוף, על מה מדובר, אז פה חמשת אלפים פניות.

אורי מקלב: אדם קנה מקרר, יש רעש גדול, בא, מזמין את הטכנאי, נגע שם משהו, אחרי שעה זה חוזר חזרה.

אורי מקלב: זה לא אינדיקציה.

אורי מקלב: המקרר עובד, אבל הוא פשוט, אדוני, זה הרעש הרגיל, עכשיו איך הוא יכול להתמודד עם הדבר הזה.

אורי מקלב: הוא צריך להביא עכשיו מומחה, שיבוא ויגיד, זה אלף ואחד דברים כאלה, שיש בעניין.

אורי מקלב: אני רק נתקלתי לאחרונה עם בזק, בזק קבעו באיזה קו בסוף השבוע שעבר.

אורי מקלב: מטלפנים, אומרים לאנשים, בתים שלמים שנפגעו, אומרים יש איזה קלקול.

אורי מקלב: אומרים אתם פגעתם לנו יש קלקול.

אורי מקלב: מתי זה יהיה מוכן – רביעי הבא, זאת אומרת עוד שבוע.

אורי מקלב: בזק אתם חברה שאתם פגעתם בקו.

אורי מקלב: אתם כבר חברה, אני כבר לא מדבר חאפרים.

אורי מקלב: עד איפה מגיע האומץ של חברה שהיא כמעט ממשלתית, או לא חברה ממשלתית, אבל פרטית, אבל בכל אופן עם מחוייבויות ציבוריות, לעבוד מיום חמישי עד כניסת השבת, לשלם יותר כסף, להביא צוות חירום, להביא חברה שתתקן את זה.

אורי מקלב: רביעי הבא אנשים נשארים בלי קו טלפון.

אורי מקלב: אני אומר עד איפה זה הגיע, אתם פגעתם, אתם אשמים, זה לא איזה קלקול שאתה אומר קרה איזה קצר בגלל משהו אחר.

אורי מקלב: צריך להיכנס למחוייבות צרכנית, לאמנת שירות.

חי פסח: באותו נושא שאתה העלית קודם, אנחנו גם קיבלנו פניות בנוגע לחברות תקשורת שמבצעות עבודות תשתיות זמן ארוך, מבלי להודיע מראש לצרכנים.

חי פסח: אני פניתי אל משרד התקשורת ואל יועצי המנכ"ל של המשרד שם, וביקשתי שיבחנו את העניין הזה ואולי ידאגו להכניס את זה לתנאי הרישיון.

חי פסח: מה זה אומר, שחברות תקשורת מבקשות לבצע פעולות של תיקוני תשתית הן יצטרכו להודיע מראש לצרכן שהתאריכים בהם יבוטלו תיקונים הם כאלה ואחרים, והשעות הן כאלה ואחרות.

חי פסח: וניתן יהיה להיערך בהתאם.

חי פסח: כי היום אנחנו כבר במציאות כזו שאינטרנט הוא ממש מיצרך בסיסי.

חי פסח: הוא ממש כמו חשמל ומים.

אורי מקלב: כשדיברתי על בזק לא התכוונתי לקו טלפון.

אורי מקלב: על קוי התקשורת, אנשים שעובדים באינטרנט.

חי פסח: ואני בא ואני אומר חבר'ה, היום כמעט כולם עובדים מהבית באיזו שהיא קונסטלציה, בין אם זה במבנה היברידי כזה או אחר.

חי פסח: אם אתה לא יודע מראש שאין לך אינטרנט אתה כנראה תפספס יום עבודה מלא.

חי פסח: ואם אנחנו מסתכלים על זה מההיבט של אזרחים ותיקים, חלק מהאפשרויות שלהם לבצע הפגת בדידות זה בדיוק באמצעות אינטרנט.

חי פסח: זאת אומרת טלויזיה וכו' שנמנעים מהם מבלי שהם יודעים להיערך מראש.

חי פסח: ולכן אני חושב שההכנסה של העניין הזה לתנאי הרישיון היא חשובה ביותר.

אורי מקלב: אני טוען שזה לא דווקא קשישים.

אורי מקלב: כולם.

אורי מקלב: אנשים מתייאשים מראש, גם אדם אין לו את הזמן הזה, אין לו את היכולת הזאת, הוא לא מסוגל לעשות את זה, הוא מתייאש וממשיך הלאה.

לימור מגן תלם: אני רוצה רק לשאול את הרשות להגנת הצרכן, מתבצעת אצלכם איזו שהיא בחינה מחדש, או חשיבה על השינוי של התקנות בעניין האחריות למוצר?

ענת בן עזרא: האמת היא שהנושא הזה נמצא על השולחן.

ענת בן עזרא: אבל כרגע לא דנו בזה, בגלל שיש לנו המון המון נושאים אחרים.

ענת בן עזרא: כן אנחנו שמנו את העניין של האכיפה של תקנות אחריות ושירות, שזה אפרופו בשנה הראשונה, על זה דיברתי שיש לנו אלפיים פניות שדווקא בשנה הראשונה, כשכבר אתה זכאי לזה, אז יש פניות שאומרים שלא מוכנים לתקן.

ענת בן עזרא: מה זה לא מוכנים לתקן – זה לא בזמן, או שהם אומרים אנחנו לא זמינים, או שממציאים ואומרים אתה חייב לשלם על זה.

ענת בן עזרא: זה אלפיים פניות.

ענת בן עזרא: ואת זה אנחנו אוכפים.

ענת בן עזרא: וזה נמצא באמת על השולחן שלנו.

ענת בן עזרא: לעניין של לעשות איזו שהיא רביזיה בנושא, היתה לנו מחשבה, אנחנו כרגע השעינו אותה, כי יש לנו נושאים דחופים אחרים.

לימור מגן תלם: האמת שזה עצוב לשמוע.

לימור מגן תלם: אני אתייחס לנושא הזה בסוף הישיבה בדברי הסיכום שלי.

לימור מגן תלם: אני רוצה מאוד לשמוע את עו"ד ירון לוינסון, רשות ההסתדרות לצרכנות.

ירון לוינסון: תודה רבה.

ירון לוינסון: ראשית אני אציין שזו תופעה שכבר קיימת לדעתי חמש עשרה, עשרים שנה.

ירון לוינסון: זה לא משהו מהשנים האחרונות.

ירון לוינסון: כל העניין של ביטוחי מכשירי חשמל, חמש עשרה עשרים שנה לפחות.

ירון לוינסון: זה משהו שמדי פעם עולה לתקשורת ולסדר היום, אבל זה דבר שקיים לאורך השנים בצורה זו או אחרת.

ירון לוינסון: עכשיו אנחנו צריכים לזכור שענף החשמל, כמו גם נגיד התקשורת והרהיטים הם שלושת הענפים שבהם יש את הכי הרבה תלונות בעשרים שנה האחרונות.

ירון לוינסון: כל שנה אלה הענפים המובילים.

ירון לוינסון: תקשורת, מוצרי חשמל, ורהיטים.

ירון לוינסון: לפחות אצלנו.

ירון לוינסון: מה שקרה לאורך השנים, כמו שהדס אמרה, אחרי שנת האחריות יש למעשה ואקום, שפה נכנסות כל החברות.

ירון לוינסון: עכשיו גם היצרנים יצאו ידי חובתם, הם לא עושים את הביטוח בעצמם, נותנים את זה לכל מיני חברות, ופה מתחיל הכשל וכל הבעיה.

ירון לוינסון: עכשיו כשאנחנו קונים היום מוצרים, יכול להיות שמוצרי חשמל לאורך השנים הוזלו.

ירון לוינסון: מצד שני הצרכן אסור לו שיקנה רק את המחיר.

ירון לוינסון: כי מה שקורה העולם משלם מחיר נמוך, יחסית לשנים עברו.

ירון לוינסון: אבל חלקי החילוף, בלי שום קשר ופרופורציה למוצר עצמו, מאוד יקרים.

ירון לוינסון: כל מגירה, זה לא נורמלי.

ירון לוינסון: הוא לא יודע את זה כשהוא עושה את העסקה.

ירון לוינסון: הוא לא יודע על האפשרויות לתקן.

ירון לוינסון: הוא לא יודע שהמקרר שלו או מכונת הכביסה תוך כמה חודשים או פחות הרבה יותר מתקלקלים.

ירון לוינסון: אצל אמא שלי יש תאדירן של ארבעים, ארבעים וחמש שנה.

ירון לוינסון: כלום לא קורה.

ירון לוינסון: לא ביטוחים, לא כלום.

ירון לוינסון: כשאומרים לצרכן המשך ברור שבייחוד אנשים מבוגרים הביטוח הוא גם בטחון.

ירון לוינסון: הוא תופס את העניין כבטוח.

ירון לוינסון: וזאת ההטעייה.

ירון לוינסון: אז צריכים קודם כל להבהיר, אין פה ביטוח, המפקח על הביטוח לא קשור פה בכלל, זה משהו פרטי לחלוטין, שירות לתיקון אזרחי פרטי של חברות מסחריות.

לימור מגן תלם: כן, הם בטוחים שזה ביטוח.

לימור מגן תלם: זאת ממש הטעייה, כי זה לא ביטוח.

ירון לוינסון: וככל שהגיל עולה יש לזה יותר בטחון, וזו בעיה.

ירון לוינסון: לכן מה שאני אומר, באכיפה הרשות משתדלת, בשנים האחרונות היא דווקא עושה עבודה יפה יחסית לכוח האדם שיש לה.

ירון לוינסון: אין להם הרבה, אבל הבעיה היא, כפי שאמרת, צריכים להתחיל להיכנס לפני האכיפה בהגדרה.

ירון לוינסון: צריכים לבדוק איך זה בדיוק בארצות הברית ובאירופה, איך זה עובד.

ירון לוינסון: אבל חשוב שלצרכן, כשהוא קונה את המוצר, יהיה מקסימום של שקיפות לגבי המוצר עצמו.

ירון לוינסון: לא רק המחיר, אלא גם חלקים, זכות לתקן, תיקונים, כמה זמן.

לימור מגן תלם: קודם כל שיצרן יגיד לנו, כשאני קונה מוצר, מה חיי המדף של המוצר.

לימור מגן תלם: זה הבסיס.

לימור מגן תלם: ואז הצרכן יעשה חישוב, אם המוצר יקר, כמה חיי המדף שלו, אם המוצר זול, מה אורך חיי המדף שלו.

לימור מגן תלם: ואז הצרכן יוכל באמת לעשות את החישוב מה נכון לו.

לימור מגן תלם: וגם חלקי חילוף, כמה זמן חלקי החילוף יהיו קיימים, ותוך כמה זמן אפשר יהיה לספק לצרכן את חלקי החילוף.

לימור מגן תלם: כל הדברים האלה חסרים לנו היום.

ירון לוינסון: יש לו את המפרט הטכני, ואת המחיר, אבל אין לו שום ידע לגבי המשמעות, או כמה זמן זה מחזיק מעמד.

ירון לוינסון: הוא לא יודע.

ירון לוינסון: וזו בעיה בקניה, כי אין לנו את הנתונים כדי לעשות קנייה מושכלת.

ירון לוינסון: ואפשר להתחיל להיכנס לנושא הזה, גם ליצור עוד תקנות.

לימור מגן תלם: גם בארצות הברית וגם באירופה, אנחנו בעניין הזה מפגרים אחרי ארצות הברית ואירופה ואנחנו צריכים לצמצם את הפער בעניין הזה.

ירון לוינסון: שהחברה עצמה תיתן את האחריות.

ירון לוינסון: אני לא יודע כמה זה ייקר, אבל פשוט אחרי שנה הכל פרוץ.

לימור מגן תלם: מה קורה אחרי שמסתיימת האחריות, כי גם עם מעלים את תקופת האחריות, כשמסתיימת תקופת האחריות פה אנחנו נתקלים בבעיה.

ירון לוינסון: זה שדה מוקשים, לא יודע אם בצדק או לא בצדק, אבל פשוט הצרכן מאבד קשר עם המוצר, והוא תלוי בכל מיני גורמים שאין שום שליטה עליהם ואין גם פיקוח עליהם, כי אין כוח אדם מספיק.

ירון לוינסון: ואנחנו יודעים שכל הזמן שומעים על תופעות שקיימות.

ירון לוינסון: בקיצור צריכים לא רק באכיפה, ליצור הגדרות חדשות למונחים של המוצר.

ירון לוינסון: כשבנאדם קונה מוצר, שואלים אותי לפעמים מה כדאי, לעשות ביטוח או לעשות ביטוח.

ירון לוינסון: אנשים אומרים לא נעשה את הביטוח.

לימור מגן תלם: אבל אם נדע מראש מה אורך החיים של המוצר, יש איזה כאוס בתחום הזה.

ענת בן עזרא: רק רציתי שבתקנות יש מוצרים שיש להם חובה להחזיק שבע שנים את החלקי חילוף.

ענת בן עזרא: לא לגבי כולם, לגבי המוצרים,

לימור מגן תלם: תני לי דוגמא איזה מוצרים למשל יש היום חובה להחזיק חלקי חילוף שבע שנים.

ענת בן עזרא: יש רשימה, יש לך כיריים, מקלט טלויזיה, מכונת כביסה, מדיח כלים, מקפיא, תנור בישול, מזגנים, תנור הסקה.

ענת בן עזרא: העיקריים.

ענת בן עזרא: זה נכון שאתה צריך לשלם על החלקי חילוף, אבל כן החוק מחייב.

לימור מגן תלם: ואתה לא יודע מראש למעשה כמה יעלו לך החלקי חילוף.

לימור מגן תלם: היום בארצות הברית ובאירופה מה שעשו זה כשהצרכן קונה הוא אמור לדעת מראש.

לימור מגן תלם: זו השקיפות שעליה מדברים, כמה יעלו לו החלקי חילוף.

לימור מגן תלם: שזה משהו לחלוטין לגיטימי בשביל הצרכן.

לימור מגן תלם: אני קונה היום מוצר יקר, אני רוצה לדעת שבחלוף תקופת האחריות, אם אני אצטרך חלקי חילוף, כמה יעלו לי החלקי חילוף האלה, וגם מה יהיה הזמן אספקה שלהם.

לימור מגן תלם: זה משהו שמאוד חסר אצלנו.

ירון לוינסון: אפשר להכניס את זה למסגרת מסמך הגילוי.

ירון לוינסון: אפרופו שקיפות.

לימור מגן תלם: כן, כל הנושא של השקיפות הוא באמת משהו שאנחנו צריכים לתקן.

לימור מגן תלם: נמצאת איתנו פה גלית קרדי מחברת ברימאג.

לימור מגן תלם: הייתי מאוד רוצה לשמוע את נציגת החברה בעניין הזה.

לימור מגן תלם: הייתי רוצה שתתייחסי בעיקר לסוגייה של אורך החיים של מוצר מדף, לגבי העלויות של החלקי חילוף, כל הנושא של השקיפות, ובאמת על כל הנושא שכתוצאה מכך הקשישים רוכשים את הביטוחים, אני אומרת את זה במרכאות כפולות ומכופלות, של שירותי התיקון, וכל העושק שנובע מהסוגייה הזו.

לימור מגן תלם: כן, בבקשה.

גלית קרדי: צהריים טובים, קודם כל גילוי נאות, אני יחסית חדשה בתפקיד.

גלית קרדי: אני שנה.

גלית קרדי: אני לא מגיעה מהתחום.

גלית קרדי: אז אני עוד לומדת יחד תוך כדי ריצה.

גלית קרדי: אני כן אגיד שאני ממנכ"לית היום את חברת ברימאג שירות, שהיא חברת בת של קבוצת ברימאג.

גלית קרדי: בניגוד לחברות אחרות, וכמובן אני לא אנקוט בשמות, שנמצאות בשוק, חברת ברימאג היא היבואנית של מוצרי אלג'י ובקו ודלונגי וכדומה.

גלית קרדי: היא החברה היחידה כמעט בשוק, היא ועוד חברה אחת, שהשירות יושב אצלה בבית.

גלית קרדי: כך שנאמר בוועדה שהרבה מאוד חברות מוציאות את השירות החוצה, אז חברת ברימאג השירות יושב אצלה בתוך הבית, חברה בת בתוך הקבוצה הזאת.

גלית קרדי: ולכן השירות הוא חלק מרכישת המוצר.

גלית קרדי: זה לא שהוא יוצא ברגע שהצרכן קנה, אלא הוא ממש חלק ממסע הלקוח.

גלית קרדי: ואנחנו ככה מתייחסים לזה.

גלית קרדי: אני יכולה להגיד כמה דברים שבעיניי מאוד מאוד חשובים.

גלית קרדי: אני בכל אופן, באופן אישי, וגם בדקתי את זה כמובן טרום הוועדה, לא קיבלתי תלונות, לא מהרשות להגנת הצרכן, ולא מההסתדרות לצרכנות וכדומה.

גלית קרדי: ניסיתי לחפש פניות בנושא, לא קיבלתי.

גלית קרדי: אני כן חייבת להגיד שגם אנחנו מוכרים ביטוחים לתקופות קצרות.

גלית קרדי: אנחנו לא עושים ביטוחים לתקופות ארוכות ואנחנו לא מחייבים לקוחות לרוץ אתנו למשך שנים קדימה.

גלית קרדי: אני יכולה להגיד שבשנים הראשונות, זאת אומרת אחרי השנת אחריות, יש את השנה השנייה והשלישית, הצרכן נהנה מביטוח מאוד מוזל, של מאה תשעים ותשעה שקלים למשך שנתיים, שכולל בתוכו את הכל.

גלית קרדי: ואנחנו לא מחייבים בגינו גם ביקור במהלך השניים, זאת אומרת שבסך הכל כבר הצרכן זוכה לשירות תיקונים של שלוש שנים.

גלית קרדי: ככה שאין שום צורך גם להגיע לשנה הרביעית והחמישית.

גלית קרדי: בואו נגיד שאני לא מעודדת להגיע לשם.

גלית קרדי: קשה לי להתייחס לגבי אורך חיים המוצר, בעיקר מחוסר ידע, כך שאני לא ממש יודעת להגיד.

גלית קרדי: אני רק יודעת להגיד שאחוז התקלות הוא ידוע לנו, והוא לא כזה גבוה כמו שזה נשמע או נראה.

גלית קרדי: ממש לא גבוה.

גלית קרדי: ובטח לא במוצרים כמו מקררים וכדומה.

גלית קרדי: אני כן יכולה להגיד שעלות החלקים מאוד תואמת לעלות המוצר.

גלית קרדי: זאת אומרת אם בנאדם קנה מקרר בשווי של חמישה עשר אלף שקל, מן הסתם עלות החלקים שם היא יקרה יותר.

גלית קרדי: אם בנאדם קנה מקרר בחמשת אלפים שקל, אז עלות החלקים היא משמעותית מוזלת יותר.

גלית קרדי: ואני רואה, כי אני רוכשת את זה.

גלית קרדי: אני בעצם מייבאת את החלקים.

גלית קרדי: אני כן יודעת להגיד שזה מותאם לחלוטין לעלות המוצר.

גלית קרדי: אני גם יכולה להגיד, בגלל שאני נכנסתי כשכל עלויות השילוח מאוד מאוד יקרות, שעלות החלקים בעולם כולו, ובטח השילוח לארץ, התייקרה בצורה יוצאת דופן.

גלית קרדי: אני יכולה להגיד שזה כמעט שלושים אחוז.

גלית קרדי: ובאופן ישיר מן הסתם יורד חלק מזה לצרכן וחלק מזה החברות נושאות.

גלית קרדי: אני יכולה להגיד שברימאג דיגיטל שהיא החברה שבעצם מייבאת אצלנו, נשאה בחלק מהעלויות באופן ישיר.

גלית קרדי: וחלק מהעלויות ירדו גם הן לצרכן.

גלית קרדי: אבל העלויות התייקרו, בין שלושים ובחלק מהמוצרים אפילו בארבעים אחוז.

גלית קרדי: זה עלויות מאוד מאוד גבוהות.

גלית קרדי: מהסיבות שאתם מכירים אני מניחה.

גלית קרדי: זה כל עלויות השילוח, זה עלות מוצרי הגלם, כל הדבר הזה התייקר בצורה משמעותית.

גלית קרדי: גם עלות המוצרים התייקרה.

גלית קרדי: חלקם ירדו לצרכן, וחלקם החברות ספגו.

גלית קרדי: אני יודעת לגבי ברימאג, אני לא נכנסת לשאר החברות, אבל חלקם החברות ספגו באופן ישיר.

גלית קרדי: אני כן רוצה להתייחס לגבי העולם של הקשישים.

גלית קרדי: שזה משהו שלא מקבל מספיק משמעות בעולם שלנו היום.

גלית קרדי: אני יכולה להגיד לכם שגם בעקבות הכתבות האחרונות, וגם בעקבות זה שבעיניי העולם הזה מאוד בתולי, אני באה בכלל משוק התקשורת, אבל אני חושבת שצריך להיות קו קשישים ייעודי שלא נסת

גלית קרדי: מך על כל עולמות הדיגיטל, זה בהחלט משהו שאני הולכת ליישם, ורשמתי לי, באופן מיידי.

גלית קרדי: אני חושבת שזה הכי חשוב, כי בסוף קשיש, או בנאדם מבוגר, בלי מקרר בבית, הרבה יותר דרמטי מאשר בנאדם בגיל שלי לצורך העניין שלא יהיה לו מקרר.

גלית קרדי: למרות שקיימת רגולציה לגבי מקררים, ואנחנו באופן אישי מאוד מאוד מקפידים עליה, שמקרר מושבת לא יכול להיות יותר מעשרים וארבע שעות, ואנחנו באמת דואגים לביקור כזה.

גלית קרדי: זהו, זה בגדול קצת תגובות למה שנאמר ממה שאני שמעתי.

לימור מגן תלם: תודה רבה.

לימור מגן תלם: יש לי שאלה אליך גם בהקשר לקו ייעודי לקשישים, שמוצרי החשמל שלהם התקלקלו.

לימור מגן תלם: אני רוצה רק שתסבירי באמת איך לקוח שבעצם שילם לך על האחריות למוצר שלו, על שירות של תיקונים, יכול להשיג אתכם, כי המזכירות של וועדת הכלכלה היה מאוד מאוד קשה להשיג אתכם, ולהזמין אתכם לדיון.

לימור מגן תלם: אז אני רוצה באמת לשאול אותך איך אתם עונים לטלפון במסגרת שירות לקוחות, כשלנו היה קשה להשיג אתכם, אז איך לקוח רגיל שמשלם על שירות או קשיש על אחת כמה וכמה יותר חמור, שהתקלקל לו המקרר, יכול להשיג אתכם?

גלית קרדי: אני אענה, קודם כל הכוכבית שלנו, ועדת הכלכלה, מי שניסה להשיג אותנו לא חייג למספר הזה אלא חייג לחברת האם, לברימאג דיגיטל.

גלית קרדי: זה לא אנחנו.

גלית קרדי: לקוח היום שרוכש מוצר מקבל אחריות, ומופיע שם את כל מקומות הגישה אלינו.

גלית קרדי: אם תפתחו את האתר, אפשר לראות את זה באתר שלנו גם כן.

גלית קרדי: יש אפשרות, גם דרך הווטסאפ, גם דרך כוכבית 8404.

גלית קרדי: מפורסם שם המייל האישי שלי, שמגיע לנציגות ייעודיות שעונות למייל.

לימור מגן תלם: כן, המייל את יודעת, לאזרחים הוותיקים והקשישים, להיכנס למייל ולדווח שהלך להם המקרר זה הדבר האחרון שהם יעשו.

גלית קרדי: את צודקת לגמרי.

גלית קרדי: ובגלל זה אני אומרת יש את הכוכבית הרגילה, שזו כוכבית שירות.

לימור מגן תלם: איפה מפורסם המספר?

לימור מגן תלם: חוץ מהאחריות.

לימור מגן תלם: היום אמא שלי מתקשרת אליי ואומרת לי הלך לי המקרר, יש לי ביטוח שירות תיקונים, אני נכנסת לטלפון, כמו שניסינו להשיג אתכם, ואני לא ראיתי את המספר הזה שלכם.

גלית קרדי: אני יודעת שזה מפורסם בגוגל, ראיתי שירות לקוחות, מופיע שם כל הפרטים.

גלית קרדי: זמן מענה ממוצע שלוש וחצי דקות.

גלית קרדי: אפשר לבדוק.

גלית קרדי: אנחנו גם חברה ציבורית, אנחנו מדווחים.

לימור מגן תלם: אנחנו נבדוק את זה.

לימור מגן תלם: בסדר גמור.

גלית קרדי: אני כן רוצה להגיד שלגבי הקו למבוגרים זה דבר שלא קיים, זה צריך להיות בכל החברות, ואני חושבת שזה צריך להיות מפורסם בתקשורת באופן קבוע.

הדס יעקובסון: אני רוצה להתייחס, גם בנושא ברימאג, אני רק רוצה להקריא משהו שמדובר על אותה אחריות מורחבת.

הדס יעקובסון: רק בשביל לסבר את האוזן.

הדס יעקובסון: זה הגבלה שיש על האחריות המורחבת.

הדס יעקובסון: על מה היא לא חלה.

הדס יעקובסון: היא לא חלה, האחריות חלה רק על המדחס, היא לא כוללת עבודה, היא לא כוללת חלקים נוספים, היא לא כוללת הוספת גז.

הדס יעקובסון: עלות ביקור טכנאי הינה שלוש מאות ארבעים וחמישה שקלים, עלות חלקי החילוף הינה בהתאם למחירון ברימאג שירות כפי שיתוקן מעת לעת.

הדס יעקובסון: זאת אומרת זו החרגה של סעיף אחד בתוך האחריות המורחבת, וברימאג בהחלט חברה מכובדת וראוייה, והיא רושמת את זה ברחל בתך הקטנה ומיידעת א הצרכן.

הדס יעקובסון: אבל זה העולם.

הדס יעקובסון: העולם הוא שיש לך אחריות, אבל הוא לא חל לא על מדחס, לא על חלפים, לא על מילוי גז ולא על טכנאי.

לימור מגן תלם: והטכנאי עולה שלוש מאות ארבעים וחמישה שקלים.

לימור מגן תלם: וזה כשאתה מקבל אחד פלוס שבע.

הדס יעקובסון: יכול להיות שזה באמת במחיר צנוע מאוד, אבל גם אם לוקחים על זה שקל, לא כל כך ברור על מה משלמים כאן.

גלית קרדי: אני אגיד לך, אני לא יודעת מאיפה הדס ספציפית את קוראת, אבל אני מניחה שזה כתוב איפשהו.

גלית קרדי: אנחנו באחריות המורחבת, הדבר היחידי שאנחנו גובים עבורו כסף זה הנושא של עבודת מדחס, ששם המדחס מגיע באחריות יחד עם המוצר.

גלית קרדי: מעבר לזה הכל ללא עלות.

גלית קרדי: יש שם את כל הנושא של חלקי חילוף, שום דבר בעלות חלקי חילוף אנחנו לא גובים.

גלית קרדי: אנחנו לא גובים ביקור טכנאי.

גלית קרדי: המקום היחידי שנגבה עבורו, וזה מצויין בתעודת האחריות המורחבת הוא רק כשהמדחס.

גלית קרדי: הסיבה לזה, קודם כל התקלות במדחס הן הכי פחות נפוצות, בטח לא בשנים הראשונות של המוצר.

גלית קרדי: דבר שני, ברגע שהמדחס הלך, זה אומר תשעים אחוז מהמוצר הלך.

גלית קרדי: אין מוצר.

גלית קרדי: ולכן במסגרת האחריות המורחבת המדחס, החלק, המדחס עצמו, ניתן ללא עלות.

גלית קרדי: העבודה, כשמדובר בעבודת גז, זו כמעט עבודה של בין שעתיים או שלוש שעות, זה הדבר היחיד שזה המילוי גז.

גלית קרדי: מעבר לזה כל קלקול, בשנות האחריות המורחבת, אין עליו שום עלות.

גלית קרדי: אנחנו לא גובים עלות טכנאי, אני אסתכל אחרי זה, אני אשמח אם תעבירי לי את הנתונים.

גלית קרדי: אבל אנחנו לא גובים עלות טכנאי באחריות המורחבת, לא גובים עלות חלקים באחריות המורחבת.

גלית קרדי: העבודה היחידה שבגינה יש איזו שהיא הסתייגות בתעודת האחריות המורחבת הינה בגין מדחס.

גלית קרדי: זה הדבר היחידי שיש בגינו איזו שהיא הסתייגות.

גלית קרדי: בכל השאר אין שום הסתייגויות.

לימור מגן תלם: הדס תעבירי לגלית מחברת ברימאג מאיפה שהקראת את הנושא הזה, ואני אשמח גלית שאחרי שהדס תעביר לך ותקראי אני אבקש שתעבירי התייחסות לוועדה, כדי שאנחנו נוכל באמת להתייחס לסוגייה הזו.

לימור מגן תלם: אני רוצה לומר ככה, קודם כל לנושא הזה שדיברנו היום, על הכשל הצרכני, הן מבחינת עושק קשישים, על כל הנושא של הביטוחים, אני אומרת שוב, בגרשיים של שירותי תיקון, ואם מבחינת חוסר השקיפות לצרכן על אורך חיי המדף של המוצר, ועל אורך חיי המדף של חלקי חילוף, על הזמינות שלהם, ועל הזמן אספקה שלהם, אז הנושא הזה באמת יש לו חשיבות מאוד רבה מבחינה כלכלית.

לימור מגן תלם: זה משפיע על הכיס שלנו הצרכנים.

לימור מגן תלם: מבחינת האוכלוסיות החלשות כמו שדיברנו, קשישים, אזרחים ותיקים, אוכלוסייה מבוגרת שבעצם נופלים קורבן לעוקצים כאלה ואחרים כמו ששמענו.

לימור מגן תלם: וגם מהבחינה הסביבתית, אמנם פחות נתנו לזה דגש היום, אבל גם מהבחינה הסביבתית מדובר בפסולת רבה מאוד, פסולת של מוצרים חשמליים, שאנחנו למעשה משליכים לסביבה רק כי יקר לנו לתקן אותם.

לימור מגן תלם: ואז אנחנו פשוט קונים מוצרים חדשים ומשליכים לסביבה את כל המתכת, וזה גורם לנזק אדיר לסביבה.

לימור מגן תלם: אני חייבת להגיד שאני חושבת שחקיקה בנושא הזה תהיה הכרחית.

לימור מגן תלם: גם להגברת האכיפה, להחמרת סנקציות כנגד חברות שלא מספקות את השירות שהן הבטיחו.

לימור מגן תלם: ומעבר לכך חקיקה שתגן על הצרכן, ותאפשר שקיפות לגבי אורך חיי המוצר.

לימור מגן תלם: אני חושבת שמגיע לצרכן להבין את העלות המלאה של המוצר, ובעצם לבחור מוצרים איכותיים יותר, ויצרנים שיספקו תיקונים באופן יעיל יותר.

לימור מגן תלם: אני הייתי רוצה לבקש מהרשות להגנת הצרכן מספר נתונים.

לימור מגן תלם: אחד, בעצם כמה כוח אדם מוקצה לנושא הזה של החקירות, ושל האכיפה, וכל הנושא של מוצרי חשמל וכל הנושא של התלונות של הקשישים על כל העוקץ שהם עוברים, ועל העושק שהם עוברים בנושא הזה.

לימור מגן תלם: כמה תלונות, אנחנו שמענו פה כמה מספרים, אני רוצה באמת לשמוע כמה תלונות התקבלו ברשות להגנת הצרכן, גם בנושא של אורך חיי מדף של המוצרים, כלומר כשנגמרת האחריות, גם בנושא של מחסור בחלקי חילוף, וכמובן בנושא של הקשישים.

לימור מגן תלם: כמה קנסות הושתו עד היום על החברות.

לימור מגן תלם: אני הייתי מבקשת את הנתונים האלה שלוש שנים אחורה.

לימור מגן תלם: ובעניין של הקנסות גם הייתי מבקשת באיזה תחום בדיוק ניתנו הקנסות.

לימור מגן תלם: לעשות ממש לוועדה פילוח באיזה תחומים ניתנו הקנסות.

לימור מגן תלם: נושא של קשישים, אני רוצה שזה יהיה בנפרד.

לימור מגן תלם: אני רוצה להתמקד מאוד בנושא של עושק קשישים, כלומר אם זה תלונות של קשישים הייתי מבקשת שיהיה פילוח נפרד של תלונות של קשישים, ואם זה תלונות, כמו אורך חיי מדף, חלקי חילוף, של כל האוכלוסיות, אז שזה יהיה בנפרד.

לימור מגן תלם: כי אני פשוט רוצה להתמקד בנושא של הקשישים בנפרד.

לימור מגן תלם: בנוסף אני מבקשת מכם הרשות להגנת הצרכן לבחון מחדש את כל הנושא של התקנות בעניין האחריות למוצרים, שהייתי מבקשת באמת להתמקד בשני דברים: אחד זה השקיפות לצרכן על אורך חיי המדף של המוצר, ושניים זה השקיפות לצרכן של העלות חלקי חילוף, מה העלות שלהם, וזמני האספקה משוערים.

לימור מגן תלם: ובנוסף הייתי מבקשת מכם, וממש קוראת לכם, לרשות להגנת הצרכן, לשים במסגרת תכנית העבודה שלכם את הנושא של האכיפה, להגביר את האכיפה בכל הנושא של הקשישים, ולהגביר את הקנסות, זאת אומרת לעשות גם אכיפה יזומה.

לימור מגן תלם: במבחן התוצאה זה לא מספיק.

לימור מגן תלם: אנחנו ראינו היום, שמענו תלונות, אני כיושב ראש הוועדה אני מקבלת כל כך הרבה תלונות, שממש כואב לי לשמוע את הקשישים האלה על החוסר מענה, ואני באמת מאמינה שאם הרשות להגנת הצרכן תגביר את האכיפה שלה, ותגביר את הקנסות, אנחנו נראה פחות תלונות מהקשישים האלה.

ירון לוינסון: חשוב לי לציין דבר אחד, אנחנו מקדמים סל חקיקה משותף עם הרשות להגנת הצרכן, וכמובן השרה מירב כהן, ויש שם המון המון התייחסויות בדיוק ללקונות כאלה, ואנחנו יהיו נסיבות מחמירות על עיצומים כספיים, ועיצומים על מנהל, שהוא בעצם עוסק שמפר איסורים כאלה ואחרים.

ירון לוינסון: ובנוסף לכל זה יהיה ם את המאגר שיוקם ובעצם הוא ייתן מענה לחברות טלמרקטינג שמשווקות את שירותי התיקונים האלה, בהסוואה של ביטוחי מוצרי חשמל.

ירון לוינסון: ובעצם נוכל למנוע מאותם עוסקים ליצור קשר עם אוכלוסיות מוחלשות שיירשמו בתוך המאגר, ולא ניתן יהיה למכור להם ולהונות אותם בצורה כזו, שזה יהיה מאוד מאוד פרוץ, כמו שזה קיים כיום.

ירון לוינסון: המאגר יתחיל לעבוד בסוף אוקטובר.

לימור מגן תלם: אני הולכת כבר בימים הקרובים להגיש חקיקה על נושא של קו ייעודי לגבי קשישים שמוצרי החשמל שלהם התקלקלו.

לימור מגן תלם: גם לדרוש מהחברות שיהיה קו ייעודי, כמו שאמרנו אם אנחנו לא הצלחנו להשיג את החברה, אני לא רוצה לחשוב על קשיש שהמקרר שלו התקלקל וצריך לשבת ולחפש מספרי טלפון ולשבת על הקו.

לימור מגן תלם: לפחות שיהיה מענה בשלוחה ייעודית, לקשישים.

לימור מגן תלם: האוכלוסייה של הקשישים זו אוכלוסייה מאוד פגיעה ואני מזהה פה כשל צרכני מאוד משמעות לגבי האוכלוסייה הזאת.

לימור מגן תלם: לכן אני ארים את הכפפה ואני אגיש את הצעת החוק הזאת.

לימור מגן תלם: מה שאני רוצה לבקש מהרשות להגנת הצרכן, ביקשתי אם אפשר לדווח לוועדה תוך שלושים יום, לדווח לנו בכתב וגם אם אפשר לבקש ממך היועץ של השרה מירב כהן גם כן לדווח על סל החקיקה הזה, זה מאוד משמעותי לנו.

לימור מגן תלם: אנחנו רוצים לקבל את זה גם מכתב, אם תוכל בתוך שלושים יום, אז אנחנו נשמח מאוד.

לימור מגן תלם: אני רוצה באמת להודות לכולם, על ההשתתפות.

גלית קרדי: אני רוצה לשאול את עורך הדין חי, האם יש איזה שהוא, אתה מדבר על מאגר לקוחות של טלמרקטינג, אבל האם ישנו איזה שהוא מאגר שניתן להשתמש בו כדי לנתב את הלקוחות האלה לקו ייעודי, לא לתת להם את המספר הייעודי אלא באמת לזהות אותם בנתב ולנתב אותם לקו ייעודי.

חי פסח: חד משמעית לא.

ענת בן עזרא: והרשות להגנת הצרכן מתנגדת נמרצות.

ענת בן עזרא: אנחנו לא מכינים מאגרים מראש, כדי שזה יהיה פתח שזה ירוץ בשוק, זה יהיה כר פורה למי שרוצה לעשוק את הקשישים.

חי פסח: העניין הוא שגם ככה אנחנו מתמודדים עם מציאות שבה מאגרי מידע כאלה ואחרים מסתובבים בין חברות שמבצעות טלמרקטינג, ואנחנו ממש מנסים להילחם.

חי פסח: בעצם כל עניין הקמת המאגר זה כדי להילחם בתופעה הזו שמשתמשים במאגרי מידע של אוכלוסיות מוחלשות ומשתמשים בזה בצורה צינית ורעה, ופשוט מבצעים באותם אנשים מניפולציות כאלה ואחרות, שהם בסופו של דבר נכנעים לעסקאות שכל אדם אחר היה מבין שמדובר בעסקה שהיא לא כדאית.

חי פסח: פשוט משתמשים שם במניפולציות ממש ממש נוראיות.

חי פסח: אז בטח ובטח שאנחנו לא נאפשר פרסום של פרטים של אזרחים ותיקים, כדי שחברות כאלה ואחרות יוכלו לדעת מי הם האזרחים הוותיקים, ובעצם יתבייתו ויתרגטו בדיוק אותם.

גלית קרדי: אז לא זאת היתה כוונתי, אני באה ממקום אחר לגמרי.

גלית קרדי: היום יש כל כך הרבה פתרונות, כמו לשים את הנתונים האלה בענן בלי שאף אחד יוכל לגשת אליו, אלא רק החברות CRM כדי לבצע איזה שהוא חיפוש ולעזור ללקוח בסופו של דבר.

גלית קרדי: אני לא צריכה את המידע הזה אצלי.

גלית קרדי: בסוף יש לי את המאגר לקוחות שקונים אצלי ואני יודעת מיהם ומהם, אין לי גם שום רצון וצורך לפנות ללקוחות אחרים, בטח לא ללקוחות שלא רכשו מוצר שלי, כי אני גם לא נותנת להם שירות.

גלית קרדי: אבל אני כן חושבת שיש פתרונות, כמו לשים דאטא בענן, חסוייה לגמרי, שלאף אחד אין יכולת גישה אליה.

גלית קרדי: אבל אני כן חושבת שכדי שחברות יוכלו לתת את השירות הטוב ביותר לצרכן, ולזהות אותו במנתב, שבסוף זהו הדבר החשוב ביותר, שצרכן לא צריך ללחוץ, אלא המערכת מזהה באופן אוטומטי שמדובר בלקוח מבוגר, ומנתבת אותו.

גלית קרדי: אני חושבת שיש פתרונות שאפשר למצוא, אבל זה נתון להחלטתכם.

גלית קרדי: חשבתי שיש משהו בנושא, זו היתה שאלתי.

גלית קרדי: תודה.

לימור מגן תלם: תודה.

לימור מגן תלם: אני רוצה לפני שנעבור לדרור גלוברמן, שהצטרף אלינו בזום, לפנות רגע לרשות להגנת הצרכן ולמועצה לצרכנות, יש חברות שמספקות שירותי תיקון למוצרים, שבכלל אי אפשר להגיע אליהן במענה טלפוני.

לימור מגן תלם: כלומר כשקשיש רוצה להתקשר יש רק צ'ט.

לימור מגן תלם: למשל כמו חברת מרום.

לימור מגן תלם: אתן מכירות את הסוגייה הזו?

לימור מגן תלם: קשיש היום שהלך לו המקרר ויש לו שירותים, רכש את שירותי התיקון, הוא אפילו לא יכול להתקשר טלפונית.

לימור מגן תלם: אומרים לו רק בצ'ט.

לימור מגן תלם: זה משהו שהוא לחלוטין כשל צרכני, אני רוצה להסביר לכם ולהזכיר לכם שהקשישים היום מתקשים בכל הנושא של הדיגיטל, והבסיס זה המענה הטלפוני.

לימור מגן תלם: אז אם קשיש כזה לא יכול לקבל מענה טלפוני אלא שולחים אותו לאיזה שהוא צ'ט, איך אתם מתמודדים עם הנושא הזה?

לימור מגן תלם: זו אחת התקלות הכי גדולות שעלו מהדיון הזה שלמעשה חברות שנותנות שירות תיקון אין להן אפילו מענה קווי לקשישים ושולחים אותם לצ'ט עם איזה בוט.

לימור מגן תלם: אז אנחנו שוב חוזרים לעניין של האכיפה, והאכיפה היזומה, אנחנו פה כדי להגן על הצרכנים.

לימור מגן תלם: המינימום שאזרח קשיש שמתקשר לחברה שנותנת שירות תיקונים שהוא רכש את השירות תיקונים הזה, יענו לו בטלפון.

לימור מגן תלם: ולא ישלחו אותו לאיזה בוט אוטומטי בצ'ט.

הדס יעקובסון: זה מוסדר בדין, פשוט לא מתקיים.

חי פסח: אני רק רוצה לעשות פה איזו שהיא הבדלה שאני חושב שחייבת להיעשות.

חי פסח: יש חברות שהן חברות לגיטימיות.

חי פסח: הייתי אומר.

חי פסח: שהן אולי כן מחזיקות קו כזה או אחר.

חי פסח: ויש חברות שהן לא לגיטימיות, והן קיימות כנראה לכאורה רק כדי לבצע הונאות כאלה ואחרות.

חי פסח: הם יודעים לגבות כסף, אבל מתן שירות, אני אף פעם לא פגשתי.

חי פסח: זהו סממן בדיוק שניתן לזהות מי החברה ומה המטרות שלה ואיזה שירותים היא מעניקה או לא מעניקה.

לימור מגן תלם: אנחנו פה בדיוק בשביל למנוע את זה.

לימור מגן תלם: ואני רוצה בבקשה לעבור לזום, לדרור גלוברמן, שהוא כתב ומגיש בערוץ 12, שכל הנושא הזה באמת של האחריות חלקי חילוף, זמן מדף של חלקי חילוף, זה בדמו.

לימור מגן תלם: הוא עשה כבר תכנית על הנושא הזה, הם קיבלו ריקושטים רבים על כל הנושא הזה, ואנחנו רוצים לשמוע אותך דרור.

לימור מגן תלם: צהריים טובים.

לימור מגן תלם: אתה פספסת את כל ההתחלה של הצגת הדברים, ואת הסיכום.

לימור מגן תלם: דיברנו על שני דברים בהרחבה, בשני משפטים אני אומר, נושא אחד זה באמת הנושא של שקיפות, של אורך החיים של מוצר מדף ושל החלקי חילוף.

לימור מגן תלם: והנושא השני שכל הסוגייה הזאת באמת מביאה לעושק קשישים, שהם למעשה רוכשים ביטוחים ושירות תיקונים, שמפה יש הונאות ועושק ממש אמרנו, ועוקץ של הקשישים.

לימור מגן תלם: ואנחנו באמת רוצים לשמוע את ההתייחסות שלך לשתי הסוגיות האלה.

דרור גלוברמן: אני חייב קודם כל לברך אותך חברת הכנסת מגן תלם על הדיון החשוב הזה בנושאים שמטרידים את עם ישראל באמת.

דרור גלוברמן: ואני רוצה להצביע על ההרגל הלכאורה טוב אבל בעצם רע מאוד, גם לעצמנו וגם לסביבה שלנו, ההרגל שבו כולנו חושבים שהגיוני שנרכוש מוצרים טכנולוגיים בסיסיים, מקרר או מכונת כביסה, במחירים מצחיקים, ואנחנו לא מצפים מהם לעבוד יותר משנתיים שלוש ארבע במקרה הטוב, אנחנו גם לא מצפים לתקן אותם, כי זה יקר מידיי, ואנחנו מייד נלך ונקנה חדשים כי זה זול יותר.

דרור גלוברמן: זה נחשב כמעגל צרכני הגיוני.

דרור גלוברמן: כשאנשים מסתכלים בעיקר על המחיר הנמוך שהם משלמים תמורת המוצרים, ולא על אורך החיים, ולא על העובדה שלתקן אי אפשר ושאתה תקנה את המוצר הבא כבר בעוד שנתיים-שלוש.

דרור גלוברמן: אני חושב שיש לנו תפקיד לחנך את הציבור להסתכל על זה לא בצורת כמה עולה מכונת כביסה, אלא כמה עולות לי עשר שנים של בעלות על מכונת כביסה.

דרור גלוברמן: הרי אם החלפתי בזמן הזה שלוש מכונות או שתיים או אחת, זה נורא משנה, גם ברמה הצרכנית וגם ברמה הסביבתית.

דרור גלוברמן: וזה בעצם כשל השוק שאני חושב שהמחוקק צריך לטפל בו.

דרור גלוברמן: העובדה שאני נגרר לשלם פחות, אבל זה בעצם יעלה לי יותר, והממשלה בסוף תשלם את המחיר על זה שכולנו זורקים הרבה הרבה יותר מכשירים.

דרור גלוברמן: תחשבו על לזרוק מקרר לפח, אפילו למיחזור, כמות החומר גלם שיש שם, המנוע, והבידודים, והפלסטיק והמגעים וכל זה, פשוט כואב הלב.

דרור גלוברמן: לחברות זה משתלם, הצרכנים לא מבינים למה עדיף לשלם ביוקר, וכולנו משלמים על זה הרבה יותר מידיי.

דרור גלוברמן: זה מסובך, זה להתערב בתחרות, זה להתערב בהרגלים צרכניים, ואני חושב שזה בעיקר, וזה בעיניי האתגר שאני רוצה להציע, ללמד את הצרכן שלשלם יותר לפעמים זה משתלם יותר.

דרור גלוברמן: גם לו עצמו וגם לסביבה כולה, ובטח למדינה.

דרור גלוברמן: ואני מקווה שנצליח למצוא את הדרך להוביל לשם גם בוועדה החשובה הזאת.

דרור גלוברמן: גם אצלנו בתכנית נקסט בעמוד 12, ובכלל שהציבור יירתם למטרה הזאת.

לימור מגן תלם: תודה רבה דרור.

לימור מגן תלם: הנושא הזה אנחנו נמשיך ונתקדם, אנחנו לא זונחים אותו.

לימור מגן תלם: ביקשנו מהרשות להגנת הצרכן גם להגיש לנו נתונים תוך שלושים יום, וגם באמת לשקול תיקוני חקיקה בכל הנושא הזה.

לימור מגן תלם: גם אני באופן אישי אמרתי שאני מרימה את הכפפה לטפל בתיקוני חקיקה, בין היתר באמת שיהיה קו טלפון ייעודי לאוכלוסיה מבוגרת שרוצה לתקן מוצרי חשמל שהתקלקלו לה, לא צ'ט, ולא כל דבר אחר.

לימור מגן תלם: ואנחנו אחרי שנקבל מהרשות להגנת הצרכן, וגם מהמשרד לשוויון חברתי, אחרי שנקבל את הנתונים אנחנו נבדוק ונשקול כמובן המשך טיפול.

לימור מגן תלם: אני רוצה להודות לכולם על ההשתתפות בישיבה החשובה הזו.

לימור מגן תלם: תודה רבה, אני נועלת את הישיבה.